Mars บริษัทผลิตอาหารคน และอาหารสัตว์
หากบอกว่า Mars เป็นเจ้าของแบรนด์สินค้าจำพวกช็อกโกแลตและลูกกวาดกว่า 20 แบรนด์ คงอาจจะไม่น่าแปลกใจนัก  แต่ Mars ยังเป็นเจ้าของแบรนด์อาหารสัตว์อีกเกือบ 20 แบรนด์ ซึ่งหลายๆ แบรนด์ก็เป็นชื่อที่เรารู้จักดี อย่าง Pedigree, Whiskas หรือ Cesar   จากธุรกิจช็อกโกแลตมาสู่อาหารสัตว์ได้อย่างไร? แล้ว Mars ยังประกอบธุรกิจอะไรอีกหรือไม่?  อาณาจักร Mars ตอนนี้ใหญ่แค่ไหน? ลงทุนแมนจะเล่าให้ฟัง
21 ส.ค. 2561

Mars บริษัทผลิตอาหารคน และอาหารสัตว์ / โดย ลงทุนแมน
หากบอกว่า Mars เป็นเจ้าของแบรนด์สินค้าจำพวกช็อกโกแลตและลูกกวาดกว่า 20 แบรนด์
คงอาจจะไม่น่าแปลกใจนัก
แต่ Mars ยังเป็นเจ้าของแบรนด์อาหารสัตว์อีกเกือบ 20 แบรนด์
ซึ่งหลายๆ แบรนด์ก็เป็นชื่อที่เรารู้จักดี อย่าง Pedigree, Whiskas หรือ Cesar
จากธุรกิจช็อกโกแลตมาสู่อาหารสัตว์ได้อย่างไร?
แล้ว Mars ยังประกอบธุรกิจอะไรอีกหรือไม่?
อาณาจักร Mars ตอนนี้ใหญ่แค่ไหน? ลงทุนแมนจะเล่าให้ฟัง
Franklin C. Mars ผู้ก่อตั้งบริษัท Mars เป็นโรคโปลิโอตั้งแต่เด็ก
ทำให้ไม่สามารถไปโรงเรียนได้
คุณแม่ของเขาจึงสอนให้เขาทำช็อกโกแลตแบบ Hand dipped ในครัวที่บ้าน
จากจุดเริ่มต้นเล็กๆ ในวันนั้น ทำให้เกิดเป็นบริษัท Mars ขึ้นในปี 1911
อย่างไรก็ตามในตอนนั้น Franklin ต้องเผชิญความล้มเหลวอยู่หลายครั้ง
ทั้งโดนเจ้าหนี้ยึดทรัพย์ส่วนตัว และถูกตัดสินให้เป็นบุคคลล้มละลาย
จนกระทั่งในปี 1920 เขาเหลือเงินสดไม่ถึง 400 ดอลลาร์สหรัฐ
แต่เขาก็ตัดสินใจที่จะเริ่มต้นธุรกิจใหม่อีกครั้ง
ในที่สุดเขาก็คิดค้น Milky Way ช็อกโกแลตบาร์ที่โด่งดังได้ในปี 1923
ทำให้ยอดขายของ Mars เพิ่มขึ้น 11 เท่าภายในระยะเวลา 1 ปี
โดยเพิ่มขึ้นจาก 72,800 ดอลลาร์สหรัฐ เป็น 792,900 ดอลลาร์สหรัฐ
ในขณะที่ธุรกิจกำลังรุ่งเรืองในประเทศสหรัฐอเมริกา
Franklin ก็ตัดสินใจส่งลูกชายของเขา Forrest E. Mars ให้ไปสร้างธุรกิจในต่างประเทศ
Forrest ได้เริ่มธุรกิจในประเทศอังกฤษ จากการขายสินค้าของ Mars
และได้เริ่มเข้าสู่ธุรกิจอาหารสัตว์ เนื่องจากผู้เล่นในตลาดนี้ยังมีน้อย
รวมทั้งส่วนใหญ่อาหารสัตว์ก็มาจากอาหารที่เหลือบนโต๊ะอาหารคน
นอกจากนั้น Forrest ยังเป็นผู้ที่คิดค้นช็อกโกแลตเม็ดที่มีชื่อเสียงอย่าง M&M’s
เรื่องราวของ M&M’s ก็น่าสนใจเช่นกัน
รู้หรือไม่ว่า M ทั้ง 2 ตัวย่อมาจากอะไร?
แน่นอนว่า M ตัวแรก มาจาก Mars
โดย Forrest ได้รับแรงบันดาลใจจากการเห็นทหารอังกฤษกินช็อกโกแลตที่เคลือบน้ำตาล เพื่อป้องกันการละลายจากอากาศร้อนๆ
และต่อมา Forrest ก็ได้พบกับ M อีกตัว
Bruce Murrie ทายาทบริษัทช็อกโกแลตขนาดใหญ่ Hershey’s
ทั้งสองจึงร่วมมือกันตั้งบริษัท Mars & Murrie
และออกสินค้าเป็นช็อกโกแลต M&M’s โดยใช้สโลแกนว่า “ละลายในปากไม่ละลายในมือ”
ซึ่งในตอนแรกนั้นกลุ่มเป้าหมายหลักของ M&M’s คือ ทหารอเมริกัน
โดยมีจุดขายจากความสะดวกในการพกพา และไม่ละลายท่ามกลางอากาศร้อน
ต่อมา Bruce ขอแยกตัว ทำให้ M&M’s ได้กลับมาอยู่ภายใต้บริษัท Mars
ปัจจุบันธุรกิจของบริษัท Mars ประกอบด้วย
ธุรกิจช็อกโกแลตและลูกกวาด ธุรกิจการดูแลสัตว์เลี้ยง ธุรกิจอาหาร และธุรกิจเครื่องดื่ม
บริษัทมีรายได้รวมประมาณ 35,000 ล้านดอลลาร์สหรัฐ หรือมากกว่า 1 ล้านล้านบาท
ทำให้ Mars เป็นบริษัทเอกชนที่ใหญ่เป็นอันดับ 6 ของประเทศสหรัฐอเมริกา
โดยเมื่อไม่กี่ปีมานี้ Mars ยังควบรวมกับ VCA
ผู้ให้บริการโรงพยาบาลสัตว์กว่า 800 แห่งในสหรัฐอเมริกาและแคนนาดา
นอกจากนั้นตระกูล Mars ยังติดอันดับครอบครัวที่รวยที่สุดอันดับ 3 ของโลก
ด้วยมูลค่าสินทรัพย์ 89,700 ล้านดอลลาร์สหรัฐ หรือคิดเป็นมูลค่าเกือบ 3 ล้านล้านบาท
ซึ่งก็เป็นเรื่องที่ไม่น่าแปลกใจนัก
เพราะหากเราลองดูที่ซองขนมจำพวกช็อกโกแลต ลูกอม หรือหมากฝรั่งรอบๆ ตัวเรา
รวมไปถึงอาหารของสัตว์เลี้ยงที่บ้าน ก็จะพบว่าทั้งหมดนั้นอาจจะมาจากบริษัท Mars เหมือนกันก็เป็นได้..
----------------------
Mars อยู่บนซองขนม บทความคมๆ อยู่บนบล็อกดิท โหลดแอปพลิเคชันลงทุนแมนฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
- 
- 
- 
- 
- 
[9243].